ఇక మొబైల్‌తో బ్యాం'కింగ్‌'!
- 2-3 రోజుల్లో అందుబాటులోకి 'యూపీఐ' వ్యవస్థ
- ఉన్నచోటి నుంచే నగదు బదిలీలు, చెల్లింపులు
- రూ.50-లక్ష విలువైన లావాదేవీలకు వీలు
- 21 బ్యాంకులతో కుదిరిన అనుసంధానం
- నగదు రహిత బ్యాంకింగ్‌ లావాదేవీల్లో సరికొత్త విప్లవమే..!
ముంబయి: దేశంలో నగదు రహిత ఆర్థిక వ్యవస్థ ఏర్పాటు దిశగా మరో ముందడుగు పడింది. నగదు చెల్లింపులు, బదిలీల విధానంలో మరో విప్లవాత్మక మార్పునకు తెర తీస్తూ మరో రెండు, మూడు రోజుల్లో దేశీయంగా 'యూనిఫైడ్‌ పేమెంట్స్‌ ఇంటర్‌ఫేస'్‌ (యూపీఐ) విధానం అందుబాటులోకి రానుంది. యూపీఐ ద్వారా బ్యాంకు ఖాతా ఏదైనా స్మార్ట్‌ఫోన్‌ ద్వారా అన్ని రకాల చెల్లింపులకు వెసులబాటు కలుగనుంది. ఈ విధానం పూర్తిస్థాయిలో అమల్లోకి వస్తే ఖాతాదారుడి స్మార్ట్‌ఫోనే ఒక పేమెంట్‌ బ్యాంకుగా మారనుంది. రిటైల్‌ కొనుగోళ్లు, నగదు లావాదేవీలు మరింత సులభతరం అవుతాయి. 'భారతీయ రిజర్వు బ్యాంక్‌' (ఆర్‌బీఐ) గవర్నర్‌ రఘురాం రాజన్‌ ప్రత్యేక ఆసక్తితో అభివృద్ధి చేయించిన ఈ కొత్త విధానం చిన్న తరహా చెల్లింపులు జరిపేవారికి బ్యాంకు సౌకర్యం అందుబాటులో లేని గ్రామీణ ప్రాంతాల వారికి బాగా మేలు చేయనుంది. రాజన్‌ సూచన మేరకు 'నేషనల్‌ పేమెంట్‌ కార్పొరేషన్‌ ఆఫ్‌ ఇండియా' (ఎన్‌పీసీఐ) యూపీఐని అభివృద్ధి చేసింది. దీంతో దీర్ఘకాలంగా నగదు చెల్లింపులు బదిలీలకు ఆధారపడుతూ వస్తున్న ఎన్‌ఈఎఫ్‌టీ, ఆర్‌టీజీఎస్‌, ఐఎంపీఎస్‌ విధానాలకు కాలం చెల్లనుంది. సరికొత్త నగదు చెల్లింపు విధానం ద్వారా డబ్బులు పంపించాల్సిన వ్యక్తి మొబైల్‌ ఫోన్‌ నంబర్‌ లేదా ఆధార్‌ కార్డు నంబర్‌ తెలిస్తే చాలు క్షణాల్లో సంబంధిత వ్యక్తి ఖాతాలోకి నగదును బదిలీ చేయవచ్చు.
ఇందుకోసం కేవలం బ్యాంక్‌ మొబైల్‌ యాప్‌ను గూగుల్‌ 'ప్లేస్టోర్‌' నుంచి డౌన్‌లోడ్‌ చేసుకొంటే సరిపోతుంది. యూపీఐ అనుసంధానానికి ప్రస్తుతం 21 బ్యాంకులు ముందుకు వచ్చాయి. ఇందులో 15 పెద్ద బ్యాంకులు కూడా ఉన్నాయి. యూపీఐ ద్వారా రూ.50 నుంచి రూ. లక్ష వరకు నగదు బదిలీ చేసుకొనే వెసులుబాటు కలుగనుంది.
యూపీఐ ఇలా పని చేస్తుంది..
యూపీఐ విధానంలో ఖాతాదారుల బ్యాంకు ఖాతాతో మొబైల్‌ నెంబర్‌ జోడించి ఐడీని జారీ చేస్తారు. ఇది సాధారణ ఈ-మెయిల్‌ ఐడీ లాంటిదే. ఉదాహరణకు మీరు పంజాబ్‌ నేషనల్‌ బ్యాంక్‌ ఖాతాదారులై, మీ మొబైల్‌ నంబర్‌ 123456789 అయితే.. మీ యూపీఐ గుర్తింపు సంఖ్య '123456789ఏ పీఎన్‌బీ' గా ఉంటుంది. ఎవరైనా మీ ఖాతాలోకి నగుదు బదిలీ చేయాలనుకుంటే వారు యూపీఐ యాప్‌లోకి లాగినై 'సెండ్‌ ఆప్షన్‌'ను ఎంచుకొని అందులో మీ యూపీఐ ఐడీని ('123456789ఏ పీఎన్‌బీ') టైప్‌ చేసి ఎంత మొత్తం సొమ్మును బదిలీ చేయనున్నారో నమోదు చేస్తే చాలు.. వారి నుంచి ఖాతా నుంచి నగదు మీ ఖాతాలోకి జమ చేయబుడుతుంది. అవతలి వ్యక్తికి నగదు బదిలీ కాగానే దానికి సంబంధించిన వివరాల ఫీడ్‌బ్యాక్‌ నగదు బదిలీదారుడుకి చేరుతాయి. షాపింగ్‌కు వెళ్లే క్రెడిట్‌, డెబిట్‌ కార్డులు మరిచిపోయామనే బాధకు ఇక యూపీఐతో తెర పడనుంది.
ప్రస్తుతానికి యూపీఐ భాగస్వామ్య బ్యాంకులివే..
ఆంధ్రా బ్యాంక్‌, యాక్సిస్‌ బ్యాంక్‌, బ్యాంక్‌ ఆఫ్‌ మహారాష్ట్ర, భారతీయ మహిళా బ్యాంక్‌, కెనరా బ్యాంక్‌, క్యాథలిక్‌ సైరియన్‌ బ్యాంక్‌, డీసీబీ బ్యాంక్‌, ఫెడరల్‌ బ్యాంక్‌, ఐసీఐసీఐ బ్యాంక్‌, టీజేఎస్‌బీ సహకారి బ్యాంక్‌, ఓరియంటల్‌ బ్యాంక్‌ ఆఫ్‌ కామర్స్‌, కర్ణాటక బ్యాంక్‌, యూకో బ్యాంక్‌, యూనియన్‌ బ్యాంక్‌ ఆఫ్‌ ఇండియా, యునైటెడ్‌ బ్యాంక్‌ ఆఫ్‌ ఇండియా, పంజాబ్‌ నెషనల్‌ బ్యాంక్‌, సౌత్‌ ఇండియన్‌ బ్యాంక్‌, విజయ బ్యాంక్‌, యెస్‌ బ్యాంక్‌తో సహా పలు బ్యాంకులు ఈ దిశగా సన్నద్ధమవుతున్నాయి.
మీ స్నేహితులకు రికమెండ్ చెయ్యండి